text: Danfoss fyrer medarbejdere, der ikke opfører sig ordentligt
  30 marts 2012 kl. 07.10
  Sidste år fyrede Danfoss 26 medarbejdere, der ikke opførte sig som koncernen vil have det.
  Danfoss slår hårdt ned på medarbejdere, der forbryder sig mod koncernens etiske retningslinjer, og strammer nu ekstra op efter sagen om ulovlige prisaftaler kostede knap 700 millioner kroner i bøde, skriver Morgenavisen Jyllandsposten.
  - Vi ønsker naturligvis helst at undgå sager, men der er tale om, at 1 promille af medarbejderskaren har brudt reglerne på en eller anden måde. Det er absolut acceptabelt i en virksomhed af vores størrelse, siger adm. direktør Niels B. Christiansen til avisen.
  Halvdelen af fyringerne sidste år skete på grund af henvendelser fra ansatte, der havde oplevet kolleger, som brød reglerne.
  Antallet af fyringer er mindre end i 2010, hvor 40 ansatte blev fyret.
  